Anno Domini millesimo trecentesimo decimo statuta sunt haec apud Cistercium in Capitulo generali. 1.  In primis, cum omne bonum in commune deductum clarius elucescat et vitio iniquitatis et fraudulentiae carere minime videatur, qui patribus abbatibus et eorum commissariis certitudinem status domus suae specialiter in computationibus non revelant integraliter et perfecte, abbatum quorumdam et officialium malitiis super hoc cupiens obviare, districtius praecipit Capitulum generale abbatibus sub poena excommunicationis, prioribus, cellerariis, et bursariis sub poena depositionis, quatinus tempore visitationis de omnibus receptis communibus et expensis fideliter computantes, visitatori statum domus suae fideliter et integraliter studeant intimare ; nec abbates seu officiales penes se retineant pecuniam aut abscondant, sed in loco communi et tuto sub clausura pecunia huiusmodi reponatur. 2.  Item, ut via et occasio malignandi malevolis praecludatur, Capitulum generale duxit provide statuendum, quatinus omnes illi, qui conventicula et congregationes suspectas, temporibus et locis suspectis, contra suos superiores malitiose fecerint, vel eis crimen, quod probare non possint, imposuerint vel detraxerint, poena conspiratorum per omnia puniantur, et ne aliqui monachi aut conversi arma habeant vel deferant, nisi in necessitate manifesta, et hoc de abbatis licentia speciali, inhibet Capitulum generale. Qui vero aliter habuerint arma vel portaverint, sententia excommunicationis se noverint innodatos, et si officiales fuerint, ab officiis deponantur. 3.  Item, quoniam omne opus stabile debet consilium praevenire, ne post factum contingat operarium poenitere, et Ordo noster variis teneatur debitis graviter obligatus, generale Capitulum ipsis dispendiis praecavere cupiens, Domino Cistercii et quatuor primis committit in plenaria Ordinis potestate, quatinus pro solvendis debitis solito magis urgentibus et ad usuras currentibus, contributionem faciant prout relevationi Ordinis noverint expedire ; et si abbates summas sibi impositas non solverint statutis terminis, ad solutionem usurarum se noverint obligatos. 4.  Item, cum ab omnibus comportari debeat quod communiter tangit omnes, et anno praeterito omnibus abbatibus iniunctum sit, quod summas contributionum sibi impositas, sub poena depositionis, statuto sibi termino, solverent vel apud Cistercium se legitime excusarent, quod plurimi non fecerunt, generale Capitulum eis parcens misericorditer ista vice, iterato eis praecipit et iniungit, quatinus in proximo generali Capitulo dictas contributiones solvant, aut ad Capitulum personaliter veniant suam impotentiam legitime ostensuri. Quod si neutrum, isto spreto mandato Ordinis, ex tunc pro depositis habeantur. 5.  Item, depositionem abbatis de Sar factam per patrem abbatem de Pomuk confirmat et ratificat Capitulum generale, et praecipit ipsum cum suis complicibus excommunicari per provinciam illam in omnibus Ordinis abbatiis. Committit etiam idem Capitulum patri abbati supradicto, ut provideat monasterio de persona idonea et probata, per electionem canonicam vel alias, prout secundum Deum et Ordinem viderit expedire. 6.  Emissio conventuum de Alderspach et de Pilthusen et de Cella Principum committitur patribus abbatibus in [plenaria] Ordinis potestate, et dispersionem in Hylaria factam per visitatorem ratificat Capitulum generale. 